এবার পুজোয় হইচই হতেই হবে। কারণ মাঝে বিভিন্ন সিরিয়াস ছবিতে অভিনয় করার পর আবারও হইচই করে মাতিয়ে দেওয়ার দায়িত্ব নিয়ে মাঠে নেমেছেন স্বয়ং দেব। আর সঙ্গে যাঁদেরকে নিয়ে এসেছেন তাঁদের দেখে দর্শক কোনও কালেই কল্পনা করতে পারেনি যে এই চারজনকে বড়পর্দায় নায়কের ভূমিকায় একসঙ্গে দেখা যেতে পারে। আর শুধু অভিনয় নয়, উজবেকিস্তানের রাস্তায় দর্শককে চমকে দিয়ে বাবা যাদবের কোরিওগ্রাফিতে তাঁদের একসঙ্গে নাচিয়ে সেই অসাধ্যও সাধন করে ফেলছেন 'সুজন মাঝি' তথা দেব! যে চারজনের কথা বলছি, তাঁরা আর কেউ নয়- শাশ্বত চট্টোপাধ্যায়, অর্ণ মুখোপাধ্যায়, খরাজ মুখোপাধ্যায় এবং দেব অধিকারী। হইচই আনলিমিটেডে এই চারজনকেই দেখা যাবে চার রকম বয়সের এবং চার রকম অর্থ-সামাজিক স্তরের প্রতিনিধি হিসাবে। অদ্ভুতভাবে আত্মহত্যা করতে গিয়ে তাঁদের আলাপ এবং রজতাভ দত্তের প্ররোচনায় উজবেকিস্তান পাড়ি দেওয়া। আর সেই উজবেকিস্তানে গিয়েই স্যাভি গুপ্তার সুরে, রাজা চন্দের কথায়, অভিজিৎ ভট্টাচার্যের কণ্ঠে 'সুজন মাঝি' গানের ছন্দে পা মেলালেন চার বন্ধু।